Johnnie Walker

(ჯონი უოქერი) — შოტლანდიური ვისკის ბრენდი, ამჟამად, კომპანია „დიაჯიოს“ კუთვნილებაში. მსოფლიოში ყველაზე ფართოდ გავრცელებული შოტლანდიური შერეული ვისკის ბრენდი, რომელიც იყიდება თითქმის ყველა ქვეყანაში. 2016 წელს წლიური გაყიდვები 223,7 მილიონზე მეტი იყო (156,6 მლნ ლიტრი). ბრენდი დააარსა სურსათით მოვაჭრე ჯონ უოქერმა.

ისტორია
ჯონ უოქერი დაიბადა 1805 წლის 25 ივლისს. მისი ფერმერი მამა გარდაიცვალა 1819 წელს და ოჯახმა გაყიდა ფერმა. მათ ამ თანხით ინვესტიცია ჩადეს კილმარნოკში (აირშირი, შოტლანდია) მდებარე იტალიურ სასაქონლო საწყობში, სასურსათო მაღაზიებსა და ალკოჰოლური სასმელების მაღაზიაში. 1823 წლის აქციზის აქტმა შეამსუბუქა მკაცრი კანონები ვისკის დისტილაციასთან დაკავშირებით და მნიშვნელოვნად შეამცირა გადასახადები ვისკის დისტილაციისა და გაყიდვაზე. 1825 წლისთვის უოქერი, რომელიც არ სვამდა ალკოჰოლს, ყიდდა ალკოჰოლურ სასმელებს, მათ შორის რომს, კონიაკს, ჯინს და ვისკის.
ვიდრე ვისკიში მარცვლეულისა და ალაოს შეზავება ჯერ კიდევ აკრძალული იყო, ის ყიდდა როგორც შერეული ალაოს ვისკის, ასევე მარცვლეულის ვისკის. ის ვისკის ამზადებდა მომხმარებლის შეკვეთით და ნაზავსაც კონკრეტული მოთხოვნების დასაკმაყოფილებლად ანაწილებდა. იმ დროისათვის მას არ ჰქონდა საკუთარი ბრენდი. წლების შემდეგ ეტიკეტებზე მიუთითა საკუთარი სახელი და ყიდდა შერეულ ალაოს ვისკის. ჯონ უოქერი გარდაიცვალა 1857 წელს.

თანდათან ბრენდი პოპულარული გახდა. უოქერის გარდაცვალების შემდეგ, ძირითადად, მისი ვაჟი ალექსანდრე 'ალეკ' უოქერი და შვილიშვილი ალექსანდრე უოქერ მართავდნენ ვისკის დამზადებისა და გაყიდვების პროცესს და ცდილობდნენ ბრენდის დამკვიდრებას. ალკოჰოლური სასმელების შესახებ აქტმა 1860 წელს დააკანონა მარცვლეულის ვისკისა და ალაოს ვისკის შერევა და დაიწყო შერეული შოტლანდიური ვისკის თანამედროვე ერა. შერეული შოტლანდიური ვისკი გამოირჩეოდა მსუბუქი და ტკბილი ხასიათით, უფრო ხელმისაწვდომი იყო ფართო აუდიტორიისთვის. ედინბურგელი ენდრიუ აშერი პირველი იყო, ვინც შერეული ვისკი გამოუშვა.

ნაზავები
მთელი თავისი ისტორიის მანძილზე ჯონი უოქერმა მხოლოდ რამდენიმე ნაზავი შექმნა.
წითელი ეტიკეტი: დაძველების არმქონე ნაზავია. ეს ყველაზე გაყიდვადი შოტლანდიური ვისკია მსოფლიოში 1945 წლის შემდეგ. იგი ძირითადად გამოიყენება შერეული სასმელების დასამზადებლად.

შავი ეტიკეტი: 12 წლის დაძველებით, ის მსოფლიოში ერთ-ერთი ყველაზე გაყიდვადი შოტლანდიური ვისკია.

ორმაგი შავი ეტიკეტი: ხელმისაწვდომია 2011 წლიდან, საცალო ვაჭრობაში წარმატებით გაშვების შემდეგ. ვისკი შეიქმნა შავი ეტიკეტის მოდელის მიხედვით, რომელსაც დაუმატეს უფრო მეტი ტორფიანი ალაოს ვისკები და დაწურეს იგი კარგად გამომწვარ მუხის ძველ კასრებში.

მწვანე ეტიკეტი: პირველად 1997 წელს შეიქმნა. მოგვიანებით მას ეწოდა ჯონი უოქერი მწვანე ეტიკეტი. იგი არის შერეულალაოიანი ვისკი, რაც იმას ნიშნავს, რომ ის მზადდება ცალკეული ალაოს შერევით და ვისკის მარცვლეული არ ემატება. ყველა გამოყენებული ვისკი მინიმუმ 15 წლისაა. დიაჯიომ შეწყვიტა მწვანე ეტიკეტის წარმოება გლობალურად 2012 წელს (გარდა ტაივანისა, სადაც მოთხოვნა ალაოების ნაზავზე ძალიან ძლიერია). ბრენდი კვლავ შემოიტანეს 2016 წელს და კვლავ ხელმისაწვდომია გლობალურად.

ოქროს ეტიკეტი: 15 ერთეულზე მეტი ალაოს ნაზავი. 2013 წელს ოქროს ეტიკეტს ეწოდა "ოქროს ეტიკეტის რეზერვი" და ახლა მას არ აქვს ასაკობრივი მითითება.

18 წლის დაძველებით: თავდაპირველად სახელდებოდაპლატინის ეტიკეტით, იგი შემოვიდა აზიის ბაზარზე ორიგინალი ოქროს ეტიკეტის შესაცვლელად და გაიყიდა ოქროს ეტიკეტის რეზერვის პარალელურად. მიუხედავად იმისა, რომ კვლავ ხელმისაწვდომია მთელ მსოფლიოში, პლატინის ეტიკეტის სახელით წარმოება შეწყდა 2017 წლის შუა რიცხვებში და შეიცვალა სახელი „ჯონი უოქერი 18 წლის დაძველებით“. ეს ორი იდენტურია, გარდა დასახელებისა.

ლურჯი ეტიკეტი: ჯონი უოქერის პრემიუმ-ნაზავი. მას არ აქვს ასაკობრივი დაძველება. ბოთლები დანომრილია სერიულად და იყიდება ნამდვილი მოწმობის თანხლებით. ეს არის ერთ–ერთი ყველაზე ძვირადღირებული შოტლანდიური ვისკი ბაზარზე, რომლის ფასები 174–450 აშშ დოლარს შეადგენს.

ჯონი უოქერი სვინგი: მოთავსებულია გამორჩეულ ბოთლში, რომლის არარეგულარული ფსკერი საშუალებას აძლევს მას აქეთ-იქით გატრიალდეს. ამ ტიპის ბოთლის დიზაინი თავდაპირველად გამოიყენებოდა მცურავ გემებზე. ეს იყო ალექსანდრე უოქერ -ის უკანასკნელი ნაზავი.

ჯეინ უოქერი: ჯონი უოწერის პირველი ეტიკეტი, რომელიც შეზავებულია კომპანიის პირველი ქალი ოსტატის მიერ.

გალერეა